เชื่อมั่นเศรษฐกิจ ?
*ดูเหมือนหลายคนกำลังคาดหวังถึงการแพร่ระบาดของไวรัสมรณะกำลังลดความรุนแรงลงเรื่อย ๆ จนน่าจะทำให้ทางการเริ่มทยอยปลดล็อกดาวน์ ซึ่งจะทำให้ธุรกิจบางอย่างเริ่มเปิดกิจการกันอีกครั้ง และจะกลายเป็นแรงกระตุ้นที่ทำให้เม็ดเงินในประเทศไหลเวียนในระบบเศรษฐกิจอีกครั้ง “โมนิก้า” ถึงรู้สึกตื่นเต้นที่ประเทศไทยกำลังเริ่มเข้าสู่ช่วงดี ๆ สำหรับชีวิต และน่าจะทำให้ผู้คนกลับมาเบิกบานอย่างถ้วนหน้าเจ้าค่ะ
26 เม.ย. 2563

เจาะกระดาน : โมนิก้าและทีมงาน
*ดูเหมือนหลายคนกำลังคาดหวังถึงการแพร่ระบาดของไวรัสมรณะกำลังลดความรุนแรงลงเรื่อย ๆ จนน่าจะทำให้ทางการเริ่มทยอยปลดล็อกดาวน์ ซึ่งจะทำให้ธุรกิจบางอย่างเริ่มเปิดกิจการกันอีกครั้ง และจะกลายเป็นแรงกระตุ้นที่ทำให้เม็ดเงินในประเทศไหลเวียนในระบบเศรษฐกิจอีกครั้ง “โมนิก้า” ถึงรู้สึกตื่นเต้นที่ประเทศไทยกำลังเริ่มเข้าสู่ช่วงดี ๆ สำหรับชีวิต และน่าจะทำให้ผู้คนกลับมาเบิกบานอย่างถ้วนหน้าเจ้าค่ะ
*วันนี้ถึงอยากให้แฟน ๆ ลองถามตัวเอง และถามคนรอบข้างว่า เชื่อมั่นเศรษฐกิจไทยจะกลับมาฟื้นตัวอีกครั้งไหม ? เพราะตรงนี้จะเป็นตัวแปรที่บอกให้รู้ถึงเม็ดเงินที่กำลังจะถูกอัดฉีดเข้ามาต่อจากนี้ ช่วยทำให้กลไกลของระบบเศรษฐกิจขับเคลื่อนไปได้ไกลขนาดไหน ? เพราะทุกคนรู้แจ้งเห็นจริงกันแล้วว่า ไตรมาส 1 คืองบแย่กันถ้วนหน้าแบบไม่มีใครกังขา ส่วนไตรมาส 2 งบแย่กว่าไตรมาสก่อนอย่างแน่นอนพะยะค่ะ
*ส่วนงบไตรมาส 3 คือตัวที่ชี้เป็นชี้ตายประเทศไทย พร้อมกับชี้ให้เห็นการลงทุนลงแรงของรัฐบาลบรรลุตามแผนที่วางไว้ไหม ? เดี๊ยนถึงอยากให้นักเล่นต้องประเมินสิ่งที่ขุนคลังกำลังทำช่วยได้ขนาดไหน ? และการกระโดดลงไปช่วยของ 20 มหาเศรษฐีมีอะไรจับต้องเป็นรูปธรรมได้บ้าง ? หรือแม้กระทั่งเชื้อไวรัสมรณะอ่อนกำลังลงขนาดไหน ? ล้วนเป็นเรื่องที่เกี่ยวข้องกับการฟื้นตัวของตลาดหุ้นไทยนะจะบอกให้
*ฉะนั้นการที่ตลาดหุ้นไทยยืนปิดที่ระดับ 1,258.78 จุด ลบไป 13.75 จุด ด้วยมูลค่าการซื้อขาย 6.87 หมื่นล้านบาท โดยระหว่างวันพยายามขึ้นไปสร้างฐานใหม่ที่สูงขึ้นกว่าเดิม แต่สุดท้ายไปไม่ถึงฝั่งฝันตามที่ตั้งใจ มันเป็นการปิดฉากม้วนเสื่อกลับบ้านอย่างถาวรหรือเปล่า ? “โมนิก้า” ถือเป็นเรื่องที่นักเล่นต้องใช้วิจารณญาณส่วนตัวตัดสินกันเอาเอง เดี๊ยนไม่อยากชี้นำอะไรไปมากกว่าที่เป็นอยู่อีกแล้วนะตัวเอง
*เหมือนกับในรายของหุ้นสายการบิน AAV ยังคงทะยานขึ้นต่อเนื่อง จนสุดท้ายยืนปิดที่ระดับ 1.86 บาท บวกไป 0.03 บาท หรือขึ้นไป 1.64% ด้วยมูลค่าการซื้อขาย 308.94 ล้านบาท เขาเม้าท์มอยกันสนุกสนานว่า ต้นเดือนหน้าทางการจะอนุญาตให้กลับมาบินอีกครั้ง บรรดานกรู้เลยถลาเข้าใส่อุตลุด เดี๊ยนมองเป็นเหตุการณ์ที่นักเล่นต้องติดตามอย่างใกล้ชิด เพราะไม่รู้ว่าข่าวที่เม้าท์จริงเท็จขนาดไหนน่ะซี
*เช่นเดียวกับการทะยานขึ้นของหุ้น WORK วิ่งขึ้นปรู๊ดปร๊าดทั้งที่ยังไม่เห็นอะไรชัด ๆ “โมนิก้า” ถือเป็นความเสี่ยงที่บรรดาขาลุยไม่เคยหวั่น หุ้นถึงขึ้นมายืนปิดที่ 10.30 บาท บวกไป 0.95 บาท หรือขึ้นไป 10.16% ด้วยมูลค่าการซื้อขาย 313.17 ล้านบาทแบบชิว ๆ เพราะเวลานี้ขาเล่นเขามองเรื่องค่าต๋งรายปีที่ต้องจ่ายให้กับ กสทช. เป็นตัวเลขที่ลดลงจำนวนมาก จึงมองว่าผลงานต่อจากนี้จะออกมาดีก็เท่านั้นเองจ้า!
*คล้ายกับในรายของน้องมิ้น MINT ทะยานขึ้นท่ามกลางธุรกิจพังพาบไม่เป็นท่า จนผู้คนสงสัยมากมายว่าเอาอะไรมาขึ้น ? แต่สุดท้ายหุ้นก็ขึ้นมายืนปิดที่ระดับ 21 บาท บวกไป 0.30 บาท หรือขึ้นไป 1.45% ด้วยมูลค่าการซื้อขาย 2.04 พันล้านบาท “โมนิก้า” มองเป็นเรื่องที่ไม่มีเหตุผลเอาเสียเลย แต่ก็ไม่อาจทัดทานกระแสของนักเล่นได้ จึงขอยกเว้นเหตุการณ์ของหุ้นตัวนี้เป็นกรณีพิเศษนะจะบอกให้
*อีกรายที่เข้าข่ายหุ้นอันตรายสำหรับพวกหัวใจสะออน “โมนิก้า” คงชี้เป้าไปที่หุ้นสาหร่ายทรงเครื่องอย่าง TKN เป็นลำดับถัดมาในทันที หลังเห็นหุ้นขึ้นไปทำราคาสูงสุดของวันที่ระดับ 7.50 บาท แต่สุดท้ายลงมายืนปิดที่ระดับ 7.25 บาท บวกไป 0.40 บาท ด้วยมูลค่าการซื้อขาย 285.31 ล้านบาท เดี๊ยนถือเป็นเกมโหดที่นักเล่นต้องเข้าใจวิถีของคนในก๊วนนี้ก่อนลุย เดี๋ยวจะหาว่าน้องโมไม่เตือนเจ้าค่ะ
*ผิดกับในรายของ JMART อย่างลิบลับ เพราะรายนี้มีแผนปั๊มรายได้ค่อนข้างชัดเจน แถมยังมีแผนสร้างพลังผนึกกับบริษัทลูกอย่างเป็นรูปธรรม เมื่อบวกกับกลุ่มทุนการเงินจากประเทศเกาหลีเข้ามาซัพพอร์ตเต็มตัว บรรดาเกจิอาจารย์ดังถึงมองเป้าหมายของหุ้นขั้นต่ำน่าจะอยู่แถว 9 บาท จึงเป็นเรื่องที่นักเล่นต้องประเมินกันอีกครั้งว่าราคาปิดที่ 7.80 บาท บวกไป 0.20 บาท หรือขึ้นไป 2.63% ด้วยมูลค่าการซื้อขายน่าเล่นไหม ?
*เช่นเดียวกับในรายของ ALL วิ่งขึ้นมาปิดที่ระดับ 2.94 บาท บวกไป 0.22 บาท หรือขึ้นไป 8.09% ด้วยมูลค่าการซื้อขาย 110.81 ล้านบาท พร้อมกับขึ้นอย่างเป็นทางการวันแรก “โมนิก้า” ถึงอยากให้แฟนคลับหันมามองหุ้นตัวนี้สักนิดหนึ่ง เพราะรอบก่อนหุ้นขึ้นมาถึงบริเวณ 3 บาท บรรดาขาลุยเลยเชื่อเหลือเกินว่าเที่ยวนี้ก็คงไปได้ไกลกว่าเที่ยวก่อน เดี๊ยนถึงต้องตามกระแสกับเขาด้วยคนไงล่ะคะ